Одбор за уставна питања и законодавство, на 56. седници одржаној 6. септембра 2021. године, утврдио је текст акта о промени Устава Републике Србије, који ће бити представљен на јавним слушањима која ће организовати Одбор за уставна питања и законодавство, у следећем тексту:

**АМАНДМАН I**

*Овим амандманом замењује се члан 4. Устава Републике Србије*

Правни поредак је јединствен.

Уређење власти почива на подели власти на законодавну, извршну и судску.

Однос три гране власти заснива се на међусобном проверавању и равнотежи.

Судска власт је независна.

**АМАНДМАН II**

*Овим амандманом замењује се члан 99. став 2. тачка 3.*

*Устава Републике Србије*

 „3. Бира пет чланова Високог савета судства, четири члана Високог савета тужилаца и бира Врховног јавног тужиоца и одлучује о престанку његове функције,“

**АМАНДМАН III**

*Овим амандманом брише се члан 105. став 2. тач. 12. и 13.*

*и додаје став 4. у члану 105. Устава Републике Србије*

Речи: „12. бира председника Врховног касационог суда, председнике судова, Републичког јавног тужиоца и јавне тужиоце и одлучује о престанку њихове функције,

13. бира судије и заменике јавних тужилаца, у складу с Уставом,” бришу се.

Додаје се нови став 4. који гласи:

Већином од две трећине гласова свих народних посланика Народна скупштина бира пет чланова Високог савета судства и четири члана Високог савета тужилаца, а већином од три петине гласова свих народних посланика бира Врховног јавног тужиоца Србије и одлучује о престанку његове функције.

***АМАНДМАН IV***

*Овим амандманом замењује се назив члана 142. и члан 142. Устава Републике Србије*

*Начела судства*

Судска власт припада судовима који су самостални и независни.

Cудска власт је јединствена на територији Републике Србије.

Судске одлуке доносе се у име народа.

Судску одлуку може преиспитивати само надлежни суд у законом прописаном поступку, као и Уставни суд у поступку по уставној жалби.

Расправљање пред судом је јавно, а јавност се може искључити у складу са Уставом.

Законом се може прописати да поред судија суде и судије поротници.

Помиловањем или амнестијом изречена казна може се, без судске одлуке, опростити у целини или делимично.

**АМАНДМАН V**

*Овим амандманом замењује се назив члана 143. и*

*члан 143. Устава Републике Србије*

*Уређење судова*

Оснивање, укидање, врсте, надлежност, подручја и седишта судова, састав суда и поступак пред судовима, уређују се законом.

Највиши суд у Републици Србији је Врховни суд.

Забрањено је оснивање преких, привремених или ванредних судова.

***АМАНДМАН VI***

*Овим амандманом замењује се назив члана 144. и члан 144. Устава Републике Србије*

*Независност судија*

Судија је независан и суди на основу Устава, потврђених међународних уговора, закона и других општих аката, донетих у складу са законом.

Забрањен је сваки утицај на судију у вршењу судијске функције.

***АМАНДМАН VII***

*Овим амандманом замењује се назив члана 145. и члан 145. Устава Републике Србије*

*Услови за избор судија*

 Услови за избор судија и услови за избор и мандат судија поротника уређују се законом.

***АМАНДМАН VIII***

*Овим амандманом замењује се назив члана 146. и члан 146. Устава Републике Србије*

*Сталност судијске функције*

Судијска функција је стална.

 Судијска функција траје од избора за судију док судија не наврши радни век.

 Судији престаје функција пре навршења радног века ако сам то затражи, ако трајно изгуби радну способност за вршење судијске функције, ако му престане држављанство Републике Србије или ако буде разрешен.

 Судија се разрешава ако буде осуђен за кривично дело на казну затвора од најмање шест месеци или ако је у дисциплинском поступку утврђено да је учинио тежак дисциплински прекршај који, према оцени Високог савета судства, озбиљно штети угледу судијске функције или поверењу јавности у судове.

 Одлуку о престанку судијске функције доноси Високи савет судства.

 Против одлуке Високог савета судства о престанку функције, судија има право на жалбу Уставном суду, која искључује право на уставну жалбу.

***АМАНДМАН IX***

*Овим амандманом замењује се назив члана 147. и члан 147. Устава Републике Србије*

*Непреместивост судија*

Судија има право да судијску функцију врши у суду у који је изабран и само уз своју сагласност може бити трајно премештен или привремено упућен у други суд, осим у случају предвиђеном Уставом.

У случају укидања суда, судија се премешта у суд који преузима надлежност укинутог суда.

У случају укидања претежног дела надлежности суда, судија може изузетно без своје сагласности бити премештен или упућен у други суд истог степена који је преузео претежни део надлежности.

Судија који је премештен или упућен у други суд има право да задржи плату коју је имао у суду из којег је премештен или упућен, ако је она повољнија по њега.

Суду је укинут претежни део надлежности ако је услед промене стварне надлежности суда, оснивања новог суда или другог законом предвиђеног случаја смањен потребан број судија у суду.

Против одлуке о премештају или упућивању судија има право на жалбу Уставном суду, која искључује право на уставну жалбу.

***АМАНДМАН X***

*Овим амандманом замењује се назив члана 148.*

*и члан 148. Устава Републике Србије*

*Имунитет и неспојивост*

Судија не може бити позван на одговорност за мишљење дато у вези са вршењем судијске функције и за гласање при доношењу судске одлуке, изузев ако учини кривично дело кршење закона од стране судије.

Судија не може без одобрења Високог савета судства бити лишен слободе у поступку покренутом због кривичног дела учињеног у вршењу судијске функције.

Законом се уређује које су функције, послови или приватни интереси неспојиви са функцијом судије и судије поротника.

***АМАНДМАН XI***

*Овим амандманом замењује се назив члана 149. и члан 149. Устава Републике Србије*

*Председник Врховног суда и председници судова*

Председника Врховног суда бира Високи савет судства, по прибављеном мишљењу опште седнице Врховног суда, на пет година.

Исто лице не може бити поново бирано за председника Врховног суда.

Председнике осталих судова бира Високи савет судства, на пет година.

***АМАНДМАН XII***

*Овим амандманом замењује се назив члана 150. и члан 150. Устава Републике Србије*

*Високи савет судства*

*Надлежност Високог савета судства*

Високи савет судства је самосталан и независан државни орган који обезбеђује и јемчи самосталност и независност судова и судија, председника судова и судија поротника.

Високи савет судства бира судије и судије поротнике и одлучује о престанку њихове функције, бира председника Врховног суда и председнике осталих судова и одлучује о престанку њихове функције, одлучује о премештају и упућивању судија, одређује потребан број судија и судија поротника, одлучује о другим питањима положаја судија, председника судова и судија поротника и врши друге надлежности одређене Уставом и законом.

***АМАНДМАН XIII***

*Овим амандманом замењује се назив члана 151. и члан 151. Устава Републике Србије*

*Састав Високог савета судства*

Високи савет судства чини 11 чланова: шест судија које бирају судије и пет истакнутих правника које бира Народна скупштина.

Избор чланова Високог савета судства из реда судија уређује се законом.

При избору судија у Високи савет судства води се рачуна о најширој представљености судија.

Народна скупштина бира чланове Високог савета судства међу истакнутим правницима са најмање десет година искуства у правној струци, од десет кандидата које предложи надлежни одбор Народне скупштине, после јавног конкурса, гласовима две трећине свих народних посланика, у складу са законом.

Ако Народна скупштина не изабере свих пет чланова у року одређеном законом, преостале чланове после истека законом одређеног рока између свих кандидата који испуњавају услове за избор, бира комисија коју чине председник Народне скупштине, председник Уставног суда, председник Врховног суда, Врховни јавни тужилац и Заштитник грађана, већином гласова.

Председници судова не могу бити бирани у Високи савет судства.

Члан Високог савета судства којег је изабрала Народна скупштина мора бити достојан те функције.

Члан Високог савета судства којег је изабрала Народна скупштина не може бити члан политичке странке.

Услови за избор и неспојивост са функцијом члана Високог савета судства које бира Народна скупштина уређују се законом.

***АМАНДМАН XIV***

*Овим амандманом ознака за Одељак 8. и назив Одељка 8. бришу се и замењује се назив члана 152. и члан 152. Устава Републике Србије*

*Мандат чланова Високог савета судства*

Члан Високог савета судства бира се на пет година.

Исто лице не може бити поново бирано у Високи савет судства.

Пре истека времена на које је изабран, члану Високог савета судства престаје мандат ако сам то затражи или ако буде осуђен за кривично дело на казну затвора. Члану који је судија престаје мандат и с престанком судијске функције, а члану који није судија и ако трајно изгуби радну способност за вршење функције члана Високог савета судства.

Одлуку о престанку мандата члана Високог савета судства доноси Високи савет судства. Против одлуке је дозвољена жалба Уставном суду, која искључује право на уставну жалбу.

***АМАНДМАН XV***

*Овим амандманом замењује се назив члана 153. и члан 153. Устава Републике Србије*

*Председник и потпредседник Високог савета судства*

Високи савет судства има председника и потпредседника.

Председника Високог савета судства бира Високи савет судства међу члановима који су судије, а потпредседника међу члановима који нису судије, на пет година.

***АМАНДМАН XVI***

*Овим амандманом замењује се назив члана 154. и члан 154. Устава Републике Србије*

*Рад и одлучивање Високог савета судства*

Високи савет судства  доноси одлуке гласовима најмање осам чланова Високог савета судства.

Високи савет судства дужан је да своје одлуке образложи и јавно објави у складу са законом.

Против одлуке Високог савета судства дозвољена је жалба Уставном суду, у случајевима прописаним Уставом и законом. Изјављена жалба искључује право на подношење уставне жалбе.

***АМАНДМАН XVII***

*Овим амандманом ознака за Одељак 9. и назив Одељка 9. бришу се*

*и замењује се назив члана 155. и члан 155. Устава Републике Србије*

*Имунитет чланова Високог савета судства*

Чланови Високог савета судства не могу бити позвани на одговорност за мишљење дато у вези са вршењем функције члана Високог савета судства и за гласање при доношењу одлука Високог савета судства, изузев ако учине кривично дело кршења закона од стране судије.

Чланови Високог савета судства не могу без одобрења Високог савета судства бити лишени слободе у поступку покренутом због кривичног дела које су учинили као чланови Високог савета судства.

***АМАНДМАН XVIII***

*Овим амандманом изнад члана 156. Устава Републике Србије додаје се ознака за Одељак 8. и нови назив Одељка 8. и замењује се назив члана 156. и члан 156. Устава Републике Србије*

8. Јавна тужилаштва

*Положај*

Јавно тужилаштво је јединствен и самосталан државни орган који гони учиниоце кривичних и других кажњивих дела и врши друге надлежности којима се штити јавни интерес одређен законом.

Јавно тужилаштвo врши своје надлежности на основу Устава, потврђених међународних уговора, закона и других општих аката, донетих у складу са законом.

Нико изван јавног тужилаштва не може утицати на јавно тужилаштво и носиоце јавнотужилачке функције у поступању и одлучивању у поједином предмету.

Оснивање, укидање, организација и надлежност јавног тужилаштва уређује се законом.

Највише јавно тужилаштво у Републици Србији је Врховно јавно тужилаштво којим руководи Врховни јавни тужилац.

 Функцију јавног тужилаштва врше Врховни јавни тужилац, јавни тужилац који руководи радом јавног тужилаштва и јавни тужиоци.

 Врховни јавни тужилац и јавни тужилац који руководи радом јавног тужилаштва у руковођењу јавним тужилаштвима имају хијерархијска овлашћења у односу на поступање нижих јавних тужилаца који руководе радом јавних тужилаштава и јавних тужилаца у конкретном предмету.

 Хијерархијска овлашћења и правна средства против њих, ближе се уређују законом.

***АМАНДМАН XIX***

*Овим амандманом замењује се назив члана 157. и члан 157. Устава Републике Србије*

*Одговорност*

Врховни јавни тужилац одговара за рад јавног тужилаштва и свој рад Народној скупштини. Врховни јавни тужилац није одговоран Народној скупштини за поступање у поједином предмету.

Јавни тужилац који руководи јавним тужилаштвом одговара за рад јавног тужилаштва и за свој рад Врховном јавном тужиоцу и непосредно вишем јавном тужиоцу који руководи радом јавног тужилаштва, у складу са законом.

Јавни тужиоци одговарају за свој рад јавном тужиоцу који руководи радом јавног тужилаштва, у складу са законом.

***АМАНДМАН XX***

*Овим амандманом замењује се назив члана 158. и члан 158. Устава Републике Србије*

*Обавезна упутства за поступање*

*јавног тужиоца који руководи радом јавног тужилаштва и јавних тужилаца*

 Врховни јавни тужилац издаје општа обавезна упутства за поступање свих јавних тужилаца који руководе јавним тужилаштвима ради постизања законитости, делотворности и једнообразности у поступању.

 Непосредно виши јавни тужилац који руководи јавним тужилаштвом може издати нижем јавном тужиоцу који руководи јавним тужилаштвом обавезно упутство за поступање у поједином предмету, ако постоји сумња у ефикасност или законитост његовог поступања. Врховни јавни тужилац може такво упутство издати сваком јавном тужиоцу који руководи јавним тужилаштвом.

 Јавни тужилац који руководи јавним тужилаштвом може јавном тужиоцу издати обавезно упутство за рад и поступање.

 Јавни тужилац који руководи јавним тужилаштвом и јавни тужилац дужни су да поступају по обавезном упутству.

 Нижи јавни тужилац који руководи јавним тужилаштвом или јавни тужилац који сматра да је обавезно упутство незаконито или неосновано има право на приговор, у складу са законом.

***АМАНДМАН XXI***

*Овим амандманом замењује се назив члана 159. и члан 159. Устава Републике Србије*

*Избор и престанак функције Врховнoг јавног тужиоца*

*и јавног тужиоца који руководи јавним тужилаштвом*

Врховног јавног тужиоца бира Народна скупштина, на шест година, на предлог Високог савета тужилаца после јавног конкурса гласовима три петине свих народних посланика, у складу са законом.

Ако Народна скупштина не изабере Врховног јавног тужиоца у року, после истека наредних десет дана, њега бира, између свих кандидата који испуњавају услове за избор, комисија коју чине председник Народне скупштине, председник Уставног суда, председник Врховног суда, Врховни јавни тужилац и Заштитник грађана, већином гласова.

Исто лице не може бити поново бирано за Врховног јавног тужиоца.

Јавног тужиоца који руководи јавним тужилаштвом бира Високи савет тужилаца, на шест година.

Пре истека времена на које је изабран, Врховном јавном тужиоцу и јавном тужиоцу који руководи јавним тужилаштвом, престаје функција ако то сам затражи, ако буде укинуто јавно тужилаштво, ако трајно изгуби радну способност за вршење функције јавног тужиоца који руководи јавним тужилаштвом, ако му престане држављанство Републике Србије или ако буде разрешен.

Jавни тужилац који руководи јавним тужилаштвом се разрешава ако буде осуђен за кривично дело на казну затвора или ако наступи неки од законом предвиђених разлога за разрешење.

Против одлуке Високог савета тужилаца о престанку функције, јавни тужилац који руководи јавним тужилаштвом има право на жалбу Уставном суду која искључује право на уставну жалбу.

Врховни јавни тужилац и јавни тужилац који руководи јавним тужилаштвом којима престане функција остају на функцији јавног тужиоца, у складу са законом.

***АМАНДМАН XXII***

*Овим амандманом замењује се назив члана 160. и члан 160. Устава Републике Србије*

*Услови за избор јавног тужиоца који руководи радом јавног тужилаштва и јавног тужиоца*

Услови за избор јавног тужиоца који руководи радом јавног тужилаштва и јавног тужиоца, уређују се законом.

***АМАНДМАН XXIII***

*Овим амандманом замењује се назив члана 161. и члан 161. Устава Републике Србије*

*Сталност функције јавног тужиоца*

Функција јавног тужиоца је стална.

Пре навршења радног века јавном тужиоцу престаје функција ако сам то затражи, ако трајно изгуби радну способност за вршење функцијејавног тужиоца, ако му престане држављанство Републике Србије или ако буде разрешен.

Јавни тужилац разрешава се ако буде осуђен за кривично дело на казну затвора од најмање шест месеци или ако је у дисциплинском поступку утврђено да је учинио тежак дисциплински прекршај који, према оцени Високог савета тужилаца, озбиљно штети угледу јавног тужилаштва или поверењу јавности у јавно тужилаштво.

Одлуку о престанку функције јавног тужиоца доноси Високи савет тужилаца.

 Против одлуке Високог савета тужилаца о престанку функције, јавни тужилац има право на жалбу Уставном суду, која искључује право на уставну жалбу.

***АМАНДМАН XXIV***

*Овим амандманом замењује се назив члана 162. и члан 162. Устава Републике Србије*

*Имунитет и неспојивост*

Врховни јавни тужилац, јавни тужилац који руководи радом јавног тужилаштва и јавни тужилац не могу бити позвани на одговорност за мишљење дато или одлуку донету у вези са вршењем функције, изузев ако учине кривично дело кршење закона од стране јавног тужиоца.

Врховни јавни тужилац, јавни тужилац који руководи радом јавног тужилаштва и јавни тужилац не могу без одобрења Високог савета тужилаца бити лишени слободе у поступку покренутом због кривичног дела учињеног у вези са вршењем своје функције.

Законом се уређује које су функције, послови или приватни интереси неспојиви са функцијом Врховног јавног тужиоца, јавног тужиоца који руководи радом јавног тужилаштва и јавног тужиоца.

***АМАНДМАН XXV***

*Овим амандманом замењује се назив члана 163. и члан 163. Устава Републике Србије*

*Високи савет тужилаца*

*Надлежност Високог савета тужилаца*

Високи савет тужилаца је самосталан државни орган који обезбеђује и јемчи самосталност јавног тужилаштва, Врховног јавног тужиоца, јавног тужиоца који руководи радом јавног тужилаштва и јавних тужилаца.

Високи савет тужилаца предлаже Народној скупштини избор и престанак функције Врховног јавног тужиоца, именује вршиоца функције Врховног јавног тужиоца, бира јавне тужиоце који руководе радом јавних тужилаштава и јавне тужиоце и одлучује о престанку њихове функције, одлучује о другим питањима положаја Врховног јавног тужиоца, јавних тужилаца који руководе радом јавних тужилаштава и јавних тужилаца и врши друге надлежности одређене Уставом и законом.

***АМАНДМАН XXVI***

*Овим амандманом замењује се назив члана 164. и члан 164. Устава Републике Србије*

*Састав Високог савета тужилаца*

Високи савет тужилаца чини 11 чланова: пет јавних тужилаца које бирају сви јавни тужиоци који руководе радом јавних тужилаштава и јавни тужиоци, четири истакнута правника које бира Народна скупштина, врховни јавни тужилац и министар надлежан за правосуђе.

Избор чланова Високог савета тужилаца из реда јавних тужилаца уређује се законом.

При избору јавних тужилаца у Високи савет тужилаца води се рачуна о најширој представљености јавних тужилаца.

Народна скупштина бира четири члана Високог савета тужилаца међу истакнутим правницима са најмање десет година искуства у правној струци, од осам кандидата које предложи надлежни одбор Народне скупштине, после јавног конкурса, гласовима две трећине свих народних посланика, у складу са законом.

Ако Народна скупштина не изабере сва четири члана у року одређеном законом, преостале чланове после истека законом одређеног рока, између свих кандидата који испуњавају услове за избор, бира комисија коју чине председник Народне скупштине, председник Уставног суда, председник Врховног суда, Врховни јавни тужилац и Заштитник грађана, већином гласова.

Јавни тужилац који руководи радом јавног тужилаштва не може бити биран у Високи савет тужилаца.

***АМАНДМАН XXVII***

*Овим амандманом у Устав Републике Србије*

*додаје се назив члана 165 и члан 165*

*Mандат чланова који се бирају у Високи савет тужилаца*

*и председник и потпредседник Високог савета тужилаца*

Члан Високог савета тужилаца бира се на пет година.

Исто лице не може бити поново бирано у Високи савет тужилаца.

Високи савет тужилаца има председника и потпредседника. Председника Високог савета тужилаца бира Високи савет тужилаца међу члановима који су јавни тужиоци, а потпредседника међу члановима које бира Народна скупштина, на пет година.

Пре истека времена на које је изабран, члану Високог савета тужилаца престаје мандат ако сам то затражи или ако буде осуђен за кривично дело на казну затвора. Члану који је јавни тужилац престаје мандат и с престанком функције јавног тужиоца, а члану који није јавни тужилац и ако трајно изгуби радну способност за вршење функције члана Високог савета тужилаца.

Одлуку о престанку мандата члана Високог савета тужилаца доноси Високи савет тужилаца. Против одлуке је дозвољена жалба Уставном суду, која искључује право на уставну жалбу.

***АМАНДМАН XXVIII***

*Овим амандманом у Устав Републике Србије*

*додаје се назив члана 165a и члан 165a*

*Рад и одлучивање Високог савета тужилаца*

Високи савет тужилаца доноси одлуке гласовима најмање осам чланова Високог савета тужилаца.

Високи савет тужилаца дужан је да своје одлуке образложи и јавно објави, у складу са законом.

Против одлуке Високог савета тужилаца дозвољена је жалба Уставном суду, у случајевима прописаним Уставом и законом. Изјављена жалба искључује право на подношење уставне жалбе.

***АМАНДМАН XXIX***

*Овим амандманом у Устав Републике Србије додаје се назив*

*члана 165б и члан 165б*

*Имунитет чланова Високог савета тужилаца*

Чланови Високог савета тужилаца не могу бити позвани на одговорност за мишљење дато у вези са вршењем функције члана Високог савета тужилаца и за гласање при доношењу одлука Високог савета тужилаца, изузев ако учине кривично дело кршења закона од стране јавног тужиоца.

Чланови Високог савета тужилаца не могу без одобрења Високог савета тужилаца бити лишени слободе у поступку покренутом због кривичног дела које су учинили као чланови Високог савета тужилаца.

***АМАНДМАН XXX***

*Овим амандманом замењује се члан 172. ст. 2. и 3. Устава Републике Србије*

2) Пет судија Уставног суда бира Народна скупштина, пет именује председник Републике, а пет општа седница Врховног суда.

3) Народна скупштина бира пет судија Уставног суда између десет кандидата које предложи председник Републике, председник Републике именује пет судија Уставног суда између десет кандидата које предложи Народна скупштина, а општа седница Врховног суда именује пет судија између десет кандидата које на заједничкој седници предложе Високи савет судства и Високи савет тужилаца.